**Metode și procedee de evaluare. Evaluarea tradițională și evaluarea modernă**

Metoda de evaluare este considerată o cale prin care profesorul oferă elevilor posibilitatea de a demonstra nivelul de stăpânire a cunoştinţelor, de formare a diferitelor capacităţi testate prin utilizarea unei diversităţi de instrumente adecvate scopului urmărit.

Metodele de evaluare sunt împărţite în două categorii:

* metode tradiţionale de evaluare;
* metode alternative sau complementare de evaluare.

Această clasificare are la bază criteriul timp sau, altfel spus, momentul apariţiei şi utilizării lor în activitatea didactică. Astfel metodele tradiţionale de evaluare sunt considerate clasice, în timp ce metodele alternative sau complementare de evaluare sunt considerate moderne.

**Metoda de evaluare** reprezintă ,,calea de acțiune comună profesor - elevi care conduce la punerea în aplicare a oricărui demers evaluativ, în vederea colectării informațiilor privind procesul și produsul învățării, prelucrării și valorificării lor în diverse scopuri.” Prin intermediul metodelor de evaluare cadrul didactic *oferă elevilor posibilitatea de a demonstra nivelul de stăpânire a cunoştinţelor, de formare a diferitelor capacităţi testate prin utilizarea unei diversităţi de instrumente adecvate scopului urmărit*.

Instrumentul de evaluare reprezintă un element constitutiv al metodei, prin intermediul căruia elevul ia la cunoştinţă sarcina de evaluare. El este cel care pune în valoare atât obiectivele de evaluare, cât şi demersul iniţiat pentru a atinge scopul propus.

Cadrul didactic trebuie să stăpânească o varietate de metode și instrumente de evaluare , pe care le va aplica în funcție de particularitățile clasei de elevi, de scopul și obiectivele  evaluării, de specificul conținuturilor supuse aprecierii.

**Metode tradiționale de evaluare**

 Evaluarea tradiţională, în care profesorul evaluează elevul, simbolizată, se păstrează încă în sistemul românesc de învăţământ, aşa cum s-a arătat anterior, în cadrul unor probe având caracter sumativ sau normativ, teze, simulări, examene, colocvii, testări etc. Metodele sunt prezentate în literatura de specialitate, cele mai vehiculate fiind: *chestionarea orală, observaţia curentă, probele practice, metoda testelor din cadrul examenului scris sau din evaluarea sumativă.*

**Elaborarea unei probe** presupune stabilirea obiectivelor evaluării, a conținutului verificat, construirea itemilor/ cerințelor, stabilirea unei grile de corectare, construirea unui barem de notare. Apoi, va fi ales un moment favorabil în care se va realiza evaluarea, prin anunțarea elevilor și aplicarea probei .

 **Probele orale** sunt des folosite în cadrul orelor de limba și literatura română, prin intermediul lor constatându-se nivelul la care se află cunoștințele acumulate de elevi la un moment dat, dar, mai ales, verificându-se capacitatea de comunicare orală a elevilor, modul lor de exprimare, logica expunerii (de exemplu, atunci când elevii au de povestit oral un text, respectând succesiunea logică a întâmplărilor).

Mijloacele prin care sunt realizate probele orale constituie materialele prin care profesorul constituie proba de evaluare. Astfel, manualul suport, fișele cu întrebări, filmulețele sau oricare alt material care constituie drept suport pentru o probă de evaluare orală servește drept mijloc de alcătuire a acesteia.

Verificările orale trebuie pregătite printr-o discuție introductivă, prin care să se stabilească un climat de colaborare, de stimulare a elevilor pentru activitatea care va urma. Prin intermediul **conversației**, cadrul didactic va urmări cantitatea și calitatea informațiilor pe care le dețin elevii. Conversația poate fi individuală, frontală, întrebările să fie adresate la 2-3 elevi, sau combinată. Ca orice metodă, probele orale prezintă numeroase avantaje, dar și câteva dezavantaje.

***Avantaje :***

* favorizează dezvoltarea capacității de exprimare orală a elevilor;
* posibilitatea de a corecta imediat eventualele erori sau neînțelegeri ale elevilor;
* permite multă flexibilitate în alegerea conținuturilor;
* asigură o comunicare consistentă între profesor-elev;
* întăresc, fixează învățarea.

***Dezavantaje:***

* gradul de dificultate a întrebărilor este diferit de la un elev la altul;
* nu pot fi evaluați toți elevii într-un timp scurt.

Utilizarea probelor de evaluare orală la *Limba și literatura română* este absolut necesară pentru abordarea capacității de exprimare orală, procesul evaluativ devenind și o activitate de învățare, corectare, întărire, sistematizare și aplicare a cunoștințelor elevilor.

 **EXEMPLU:**

Probă de evaluare orală

Clasa a V-a Text suport: *Căprioara* de Emil Gârleanu

Competență generală: 2. utilizarea corectă și adecvată a limbii române în producerea de mesaje orale în situații de comunicare monologată și dialogată;

Competențe specifice: înlănțuirea clară a ideilor într-un mesaj oral; adaptarea vorbirii la parteneri și la situația de comunicare.

Cerință: *Explicați de ce se întrerupe drumul căprioarei și al puiului ei.*

**Grilă de evaluare:**

Calitatea argumentelor

Calitatea monologului

Limbaj: fluență, adecvare la partener, corectitudine etc.

Punctaj: Foarte bine: 3 p.; Bine: 2p.; Satisfăcător :1p.

**Probele scrise** se numără printre formele clasice /tradiționale de evaluare și presupun tratarea în scris a sarcinilor de lucru. Probele scrise se concretizează prin:

 a) probe curente, cu durată scurtă (extemporale) care cuprind de obicei conținuturi curente;

b) probe de evaluare periodică –sunt aplicate de regulă după parcurgerea unui capitol;

c) teze semestriale care cuprind o arie de conținut mai mare decât cele periodice și îndeplinesc o funcție diagnostică și prognostică.

Probele scrise sunt deosebit de avantajoase, întrucât oferă profesorului posibilitatea de a verifica și a aprecia toți elevii din clasă într-un timp scurt. Verificarea tuturor elevilor în legătură cu același conținut, pe baza unui punctaj, permite o apreciere mai obiectivă în comparație cu examinarea orală. Elevilor le oferă posibilitatea de a lucra în ritmul lor propriu, în mod liber, dovedind capacitatea de sinteză a cunoștințelor.

Dacă lucrările de control curente (extemporalele) au o durată de 10-15 minute și verifică conținuturi din lecția de zi, fie prin reproducerea celor învățate, fie prin execiții de muncă independentă, lucrările semestriale sunt planificate din timp, au durata de 50-60 de minute, cuprind conținuturi din materia parcursă, fiind pregătite prin lecții de recapitulare și sistematizare.

**Avantaje:** Probele scrise reprezintă metoda fundamentală de evaluare deoarece:

* oferă posibilitatea verificării modului în care a fost însușit un anumit conținut de către țoți elevii, într-un timp scurt;
* - verifică capacitatea de exprimarea în scris a elevilor;
* - oferă mai multă obiectivitate decât probele orale;
* - permit verificarea unor capacități de sinteză, analiză.

**Dezavantajul** major al probelor scrise ar fi că elevii nu pot fi dirijați în învățare, că reglarea nu se produce imediat. Probele de evaluare scrisă sunt preferate de majoritatea cadrelor didactice, constituind instrumente valide, apte să măsoare cu precizie și obiectivitate performanțele elevilor. Pe baza analizei rezultatelor profesorul își dă seama ce elemente au fost reținute și care sunt minusurile/ punctele slabe. Existența baremului de corectare oferă posibilitatea unei evaluări obiective.

**EXEMPLU** Probă de evaluare scrisă

Clasa a VIII-a

Competență generală: 4.Utilizarea corectă și adecvată a limbii române în producerea de mesaje scrise, în diferite contexte de realizare, cu scopuri diverse

Competență specifică: 4.2. utilizarea în redactarea unui text propriu a cunoștințelor de morfosintaxă, folosind adecvat semnele ortografice și de punctuație

Testul aplicat: Citește cu atenție textul următor pentru a răspunde cerințelor următoare:

,,Îi era greu ca să hotărască și au trecut mai multe duminici până ce a putut să prindă destulă inimă, dar el nu putea să meargă cu mâna goală și trebuia să mai aștepte până ce vin strugurii pârgavi, cea mai potrivită hrană pentru un dascăl ca Clăiță.’’

 (după Ioan Slavici, Budulea Taichii)

1. Rescrie din text:

a) un atribut adjectival; b) un subiect exprimat prin pronume; c) a doua propoziție subordonată. (30 p.)

2. Analizează sintactic și morfologic , următoarele cuvinte din text: greu, strugurii, să aștepte, ca Clăiță. (20p.)

3. Rescrie din text prima subordonată subiectivă, apoi realizează contragerea ei. (20p.)

4. Explică rolul îndeplinit de semnele de punctuație la nivelul frazei. (20p.)

 Se acordă 10 puncte din oficiu.

 **Barem de notare**

1.Se acordă câte 10 puncte pentru fiecare rescriere corectă .

2. Se acordă câte 5 puncte pentru fiecare cuvânt analizat corect și complet.

3.Se acordă 10 puncte pentru rescrierea subordonatei și 10 puncte pentru contragerea corectă a acesteia.

4. Se acordă câte 5 puncte pentru explicarea corectă a tuturor semnelor de punctuație: ghilimelele, virgula I, virgula II, punctul.

**Metode moderne (alternative / complementare) de evaluare**

Metodele moderne (alternative sau complementare) nu le înlocuiesc pe cele tradiționale, ci au rolul de a se împleti cu acestea, astfel încât evaluarea rezultatelor să fie optimă. „Modern” nu are semnificația de ceva mai bun decât „clasic”, ci, mai degrabă, de ceva nou, diferit de ceea ce este considerat a fi clasic și o „alternativă”, o„complementaritate” la metodele clasice. Metodele alternative / moderne nu sunt, prin ele însele, nici mai bune, nici mai rele decât cele clasice/tradiționale, ci, mai degrabă, reprezintă o altă modalitate de a evalua rezultatele învățării elevilor, diferită de cea consacrată, dar aflată în raport de interdependență și complementaritate cu modalitatea clasică, arhicunoscută și practicată, cu predilecție, în școală.

Dintre metodele complementare de evaluare fac parte:

 Observarea sistematică a activității și a comportamentului elevilor;

 Investigația.

 Portofoliul;

 Proiectul;

 Referatul;

Profesorul Ion T. Radu menționează că metodele alternative de evaluare prezintă cel puțin două caracteristici: ,,pe de o parte, realizează evaluarea rezultatelor în strânsă legătură cu instruirea/ învățarea, de multe ori concomitent cu aceasta; pe de altă parte, ele privesc rezultatele școlare obținute pe o perioadă mai îndelungată, care vizează formarea unor capacități, dobândirea de competențe și mai ales schimbări în planul intereselor, atitudinilor, corelate cu activitatea de învățare.’’

**Observarea sistematică** a activității și a comportamentului elevilor oferă cadrului didactic cunoașterea nivelui de pregătire și comportarea elevilor pe parcursul lecțiilor. Astfel, se constată care este interesul fiecărui elev de a-și însuși cunoștințe noi și de a-și forma capacități; sunt depistați elevii care muncesc sârguincios și conștiincios, precum și elevii superficiali în învățare, neglijenți și delăsători.

Fiind o probă complexă, ea se bazează pe următoarele instrumente de evaluare:

1. fișa de evaluare care conține: date despre elev, particularități ale proceselor intelectuale, aptitudini și interese, trăsături de afectivitate;

2. scara de clasificare (indică frecvența cu care apare un comportament);

3. lista de control/ verificare care indică profesorului că un anumit comportament este prezent sau absent.

Fișa de evaluare este utilizată în cazul elevilor care au nevoie de sprijin în învățarea limbii române, cadrului didactic fiindu-i utilă în vederea schimbării sau îmbunătățirii strategiei de predare – învățare- evaluare. Această metodă este realizată în cadrul orelor și urmărește elevul în activitatea lui desfășurată în mod obișnuit, felul în care acesta răspunde la solicitările profesorului, atitudinea lui față de activitatea școlară, participarea lui afectivă la activitățile frontale sau în echipă.

**Investigația** este o metodă care începe, se desfășoară și se încheie în clasă. Aceasta oferă elevului posibilitatea de a rezolva o sarcină de lucru, profesorul dând instrucțiuni precise în legătură cu sarcina de lucru aleasă. ,,Rezolvarea sarcinii de lucru de către elev poate demonstra, în practică, un întreg complex de cunoștințe și capacități. Maniera de folosire a investigației trebuie adaptată vârstei elevilor și experiențelor lor intelectuale. Investigația reprezintă o metodă cu puternice valențe de învățare de către elev și un mijloc eficient de evaluare.’’Investigația poate fi individuală sau de grup.

Această metodă devine utilă în cadrul orelor de receptare a textului literar. Prin aplicarea investigației, elevul poate aborda un text liric sau epic.

**Exemplu:**

 Citește textul următor (de exemplu, o fabulă), folosind intonația corespunzătoare.

 Povestește, pe scurt, întâmplările la care participă personajele.

 Explică morala fabulei.

 Prezintă personajele fabulei, evidențiind câte o trăsătură relevantă.

  Găsește două argumente, prin care să demonstrezi, că textul dat aparține genului epic.

 Investigația are un caracter sumativ, prin intermediul ei putând fi evaluate cunoștințe, abilități, priceperi constituite de-a lungul unei perioade mai îndelungate de învățare. De asemenea, aceasta promovează deprinderile de comunicare, precum și formarea unor tehnici de lucru în grup sau individuale.

**Proiectul** reprezintă o activitate de evaluare mai amplă decât investigația, care ,,începe în clasă, prin definirea și înțelegera sarcinii de lucru, eventual prin începerea rezolvării acesteia, se continuă acasă, pe parcursul a câtorva săptămâni, timp în care elevul are permanente consultări cu profesorul, și se încheie tot în clasă, prin prezentarea în fața colegilor a unui raport asupra rezultatelor obținute și, dacă este cazul, a produsului realizat.’’ Proiectul este o metodă activ- participativă care îi solicită pe elevi în a realiza cercetări, a găsi soluții individual sau în echipă despre o temă dată.

Proiectul ,,presupune și încurajează transferul de cunoștințe, deprinderi, capacități, facilitează și solicită abordările interdisciplinare, și consolidarea abilităților sociale ale elevilor. Este deosebit de util atunci când profesorul urmărește accentuarea caracterului practic /aplicativ al învățării și apropierea între discursul teoretic și experiența de viață a elevilor.’’ Prin intermediul proiectului, elevii au posibilitatea de a demonstra nu doar ceea ce știu, ci, mai ales, ceea ce știu să facă, punându-și în valoare deprinderile, priceperile și abilitățile. Realizarea unui proiect impune clarificarea, încă de la început, a modalității de desfășurare și evaluare a proiectului.

**Prima etapă:**Profesorul stabilește singur sau împreună cu elevii:

 Tema proiectului

 Obiectivele

 Formarea grupelor de lucru

 Repartizarea sarcinilor în cadrul grupei

 Timpul alocat realizării temei

 **Etapa a II-a** în care sunt culese, organizate și prelucrate informațiile legate de tema aleasă. Cercetarea propriu- zisă și realizarea materialelor se face în afara orelor de curs.

**A III-a etapă** constă în prezentarea rezultatelor cercetării, a materialelor elaborate și evaluarea acestora.

Proiectul reprezintă o metodă motivantă pentru elevi, aceștia încercând să găsească soluții cât mai originale, creative de rezolvare a sarcinii primite. Munca în echipă (atunci când proiectul se realizează în grup) contribuie la întărirea coeziunii grupului, la participarea cu simțul răspunderii în realizarea sarcinii de lucru. Realizarea proiectului este o activitate ce oferă numeroase satisfacții elevilor care se vor implica în crearea unor produse cât mai bine documentate și mai originale.

**Portofoliul** reprezintă o modalitate eficientă de comunicare a rezultatelor școlare și a progreselor înregistrate de elevi, deoarece reunește un ansamblu de activități (teme, fișe de lectură suplimentară, proiecte, lucrări de creație, probe scrise etc.) realizate de elev de-a lungul unui perioade mai lungi de timp (semestru sau an școlar).

Elementele componente ale portofolului la limba și literatura română sunt stabilite de profesor, dar elevul poate include în portofoliul propriu materiale pe care le consideră utile și reprezentative. Profesorul Ioan Cerghit afirma: „portofoliul cuprinde o selecție dintre cele mai bune lucrări sau realizări personale ale elevului, cele care îl reprezintă și care pun în evidență progresele sale; care permit aprecierea aptitudinilor, talentelor, pasiunilor, contribuțiilor personale. Alcătuirea portofoliului este o ocazie unică pentru elev de a se autoevalua, de a-și descoperi valoarea competențelor și eventualele greșeli. În alți termeni, portofoliul este un instrument care îmbină învățarea cu evaluarea continuă, progresivă, și multilaterală a procesului de activitate și a produsului final. Acesta sporește motivația învățării.

Ca metodă sau ca instrument de evaluare, portofoliul furnizează informații esențiale deopotrivă elevului, cadrului didactic și părinților :

 elevii își pot grupa produsele muncii lor și se pot autoevalua;

 profesorului îi oferă informații despre performanța și evoluția elevului;

 părinții pot să-și formeze o imagine de ansamblu despre realizările propriilor copii la disciplina limba și literatura română.

Portofoliul poate fi de mai multe feluri, în funcție de elementele sale constitutive: ,,Portofoliu de prezentare sau introductiv (cuprinde o selecție a celor mai importante lucrări);

 Portofoliu de progres sau de lucru (conține toate elementele desfășurate pe parcursul activității);

 Portofoliu de evaluare (cuprinde: obiective, strategii, instrumente de evaluare, tabele de rezultate etc.).

**Avantajul** portofoliului constă în faptul că elevul poate avea acces tot timpul la el pentru a-l completa, actualiza, consulta în vederea autoinstruirii, însă portofoliul este și un instrument de evaluare curentă, oferind profesorului informații esențiale despre performanțele și evoluția elevului într-o perioadă mai lungă de timp. Portofoliul ilustrează efortul depus de elevi în procesul de învățare, iar profesorului îi revine sarcina de a aprecia munca depusă, modul de implicare în activitate, de a evalua, pe parcursul semestrului, fiecare produs cuprins în portofoliu sau a aprecia global elementele componente ale portofoliului. ,,Portofoliul reprezintă un element flexibil de evaluare, este o mapă deschisă în care tot timpul se mai poate adăuga ceva, iar nota nu trebuie să fie o presiune. Această metodă alternativă de evaluare oferă fiecărui elev posibilitatea de a lucra în ritm propriu, stimulând implicarea activă în realizarea sarcinilor de lucru și dezvoltând capacitatea de autoevaluare.

**Proiectul – metodă alternativă de evaluare (model)**Disciplina: *Limba și literatura română, clasa a IX-a*Tema: *Adrian Păunescu – poet al neamului*

**Algoritm de investigaţie**

* Investighează biobibliografia autorului, încadrând-o în contextul social-istoric;
* Selectează 3-4 opere reprezentative din creaţia autorului;
* Lecturează textele, completând agenda cu notiţe paralele;
* Identifică 5 probleme identitare, cu selectarea exemplelor;
* Interpretează 3-4 opere reprezentative ale scriitorului din perspectiva formulei estetice;
* Formulează mesajul textelor analizate;
* Cercetează 3-5 surse critice literare, angajând opinii adecvate;
* Exprimă-ţi ideile în desene, poster, eseu etc.;
* Prezintă 3-4 cântece pe versurile lui Adrian Păunescu;
* Alcătuieşte creaţii proprii dedicate poetului;
* Elaborează schiţa viitorului poster, alegând imagini iconice şi versuri adecvate;
* Alcătuieşte proiectul conform cerinţelor (structură, conţinut, prezentare grafică);
* Prezintă proiectul propus de grup şi argumentează valoarea acestuia.

|  |
| --- |
|  Barem (Grilă de evaluare a proiectului) |
| Selectarea operelor reprezentative | 4 puncte |
| Descifrarea textelor reprezentative | 8 puncte |
| Formularea mesajului | 6 puncte |
| Realizarea posterului: * sugestivitate
* corectitudine
* originalitate
* aspect
 | 4 puncte |
| Prezentarea produsului final (a proiectului) | 8 puncte |

**Strategii de evaluare**

Aceste strategii reprezintă o aplicare a exigenţelor proiectării strategiilor asupra proiectării instrumentelor de evaluare şi a tipului acestora.

În principiu, **evaluarea pe termen scurt** şi unităţi elementare de învăţare sau părţi ale acestora se realizează cu ajutorul unor itemi sau chiar a unor teste (când este vorba despre o lecţie în ansamblul ei).

**Evaluarea pe termen mediu** se realizează în mod predominant prin teste, iar evaluarea pe termen îndelungat, cu ajutorul unor sisteme de teste şi instrumente complementare.

**Evaluarea holistică, globală**, ca reflectare a proiectării şi strategiei holistice, se poate realiza prin sisteme de teste complexe, de tipul unor „caiete” de evaluare, cu o structură interioară relativ sofisticată, dar care permite o apreciere generală a performanţelor instruirii.

În principiu, pot exista următoarele **strategii de evaluare**:

a) Strategia evaluării continue: după curriculum şcolar, sau după criteriile de acordarea a notelor; aceasta presupune un set de teste secvenţiale, obligatorii după fiecare unitate de învăţare şi opţionale în interiorul acestora. Acest model poate fi aplicat şi pentru programa de examen, în condiţiile în care testele secvenţiale se aplică pe parcurs şi nu numai după parcurgerea integrală a acesteia; diferenţa dintre evaluarea după curriculum şi după programa de examen este legată mai mult de diferenţa dintre competenţele din curriculum şi cele ale programei de examen. Ambele pot să fie corelate prin intermediul competenţelor de evaluare (în condiţiile în care acestea sunt formulate ca atare). Modelul acestei strategii este ilustrat de consemnarea într-un tabel a secvenţelor de învăţare şi a testelor asociate acestora; în cazul criteriilor de notare, acestea înlocuiesc finalităţile programei şi de evaluare;

b) Strategia evaluării finale: are toate caracteristicile evaluării din situaţiile de examen; în mod frecvent însă, după evaluarea continuă se poate realiza o evaluare finală, prin teste integratoare. În cazul examenelor, testele au caracter integrator, dar au o anumită selectivitate; evaluarea finală trebuie să aibă în vedere un anumit raport între tipurile de itemi, tematica interioară parcursă (principalele capitole).

c) Strategia evaluării holistice: aceasta se referă la evaluarea unor secvenţe de învăţare parcurse după un proces de instruire de tip holistic, vectorizat de o strategie asemănătoare. Dezvoltările teoretice şi practica unei asemenea strategii rămâne un deziderat pentru următorul interval de timp.